GUNKUL จ่อ COD “โครงการมิตรภาพวินด์ฟาร์ม” พรุ่งนี้! หนุนกำลังผลิตทั้งปีพุ่งแตะ 370MW
GUNKUL จ่อ COD “โครงการมิตรภาพวินด์ฟาร์ม” พรุ่งนี้! หนุนกำลังผลิตทั้งปีพุ่งแตะ 370MW พร้อมผลักดันรายได้โตตามเป้า 30%
19 มิ.ย. 2561

นางสาวโศภชา ดำรงปิยวุฒิ์ ประธานกรรมการบริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า บริษัท โคราชวินด์ เอ็นเนอร์ยี่ จำกัด ซึ่งเป็นบริษัทย่อย ประกอบธุรกิจโรงไฟฟ้าพลังงานลม จะดำเนินการจำหน่ายไฟฟ้าเชิงพาณิชย์ (COD) โครงการมิตรภาพวินด์ฟาร์ม ขนาดกำลังการผลิต 50 เมกะวัตต์ (MW) ในวันที่ 20 มิถุนายนนี้ ซึ่งจะทำให้บริษัทมีรายได้ในปี 2561 เพิ่มขึ้นอีก 350-400 ล้านบาท จากทั้งปี 2561 ตั้งเป้ารายได้รวมเติบโตเติบโตไม่ต่ำกว่า 30% และทำให้บริษัทมีรายได้เพิ่มอีก 700 ล้านบาทต่อปี
โดยที่ผ่านมาธุรกิจของกลุ่มบริษัทฯ เติบโตอย่างต่อเนื่องและมีความมั่นคงเพิ่มมากขึ้น จากการจำหน่ายไฟฟ้าเชิงพาณิชย์โครงการโรงไฟฟ้าทั้งในและต่างประเทศ รวมถึงหางานใหม่ๆ เพิ่ม ทั้งในส่วนของโซลาร์ฟาร์ม และพลังงานลม ทำให้ขณะนี้บริษัทมีสัญญาซื้อขายไฟฟ้า (PPA) รวมกันแล้วทั้งสิ้น 513 เมกะวัตต์
โดยขณะนี้จ่ายไฟเข้าระบบไปแล้วรวม 300 เมกะวัตต์ และมั่นใจว่าทั้งปีนี้จะสามารถจ่ายไฟได้รวม 370 เมกะวัตต์ คิดเป็นการจ่ายไฟฟ้าเพิ่มปีนี้อย่างน้อย 200 เมกะวัตต์ (ไม่นับรวมสัญญาซื้อขายไฟฟ้าของภาคเอกชน หรือ Private PPA)
สำหรับเป้าหมายของ GUNKUL คือ การก้าวขึ้นสู่ความเป็นผู้นำด้านธุรกิจพลังงานทดแทน รวมถึงสร้างมูลค่าเพิ่มให้กับสินทรัพย์และกำไรในอนาคต โดยบริษัทฯ ยังคงเป้าหมายที่จะมีสัญญาซื้อขายไฟฟ้า (PPA) ครบ 1,000 เมกะวัตต์ในปี 2564
“เชื่อว่าหลังจากนี้ภาพรวมธุรกิจรวมถึงผลการดำเนินงานของกลุ่มบริษัทจะเติบโตอย่างมีเสถียรภาพมากยิ่งขึ้น เพราะทยอยรับรู้รายได้จากโครงการโรงไฟฟ้าพลังงานลมและพลังงานแสงอาทิตย์ที่ COD ในปี 61 อีกทั้งยังมีแผนรุกตลาดต่างประเทศเพิ่มและเปิดรับพันธมิตรใหม่ๆ เพื่อดำเนินธุรกิจที่เกี่ยวเนื่อง เพื่อการเติบโตอย่างมีเสถียรภาพของรายได้และกำไร อันจะส่งผลให้รายได้ปีนี้ของบริษัทเติบโตไม่น้อยกว่า 30% ตามเป้า” นางสาวโศภชา กล่าว